3. fundur skipulagsnefndar Svalbarðsstrandarhrepps 2010 - 2014 , haldinn þann 7. október árið 2010 kl. 17:00 í Ráðhúsinu á Svalbarðseyri . Mættir voru : Anna Fr. Blöndal , Stefán Sveinbjörnsson , Sandra Einarsdóttir og Jón Hrói Finnsson , sveitarstjóri . Á fund nefndarinnar kom einnig Árni Ólafsson , skipulagsráðgjafi . Fundargerð ritar Sandra Einarsdóttir . Anna Fr. Blöndal , formaður , setti fund og bauð fundarmenn velkomna . 1 . Deiliskipulag á Svalbarðseyri . Árni Ólafsson hélt áfram með umræðu um deiliskipulag á Svalbarðseyri frá 1. fundi . Árni kynnti hugmyndir varðandi vegtengingu neðan frá að nýrri íbúðabyggð . Árna falið að fá grófar verðhugmyndir varðandi landfyllingu vegna vegtengingar að neðan . Honum var einnig falið að teikna upp nánar hvernig vegurinn í gegnum hverfið myndi liggja miðað við fram komnar hugmyndir og skoða möguleika á opnu leiksvæði utan leikskóla - og grunnskólasvæðis , mögulega samhangandi . Auk þess var honum falið að skoða möguleika á þjónustusvæði við hlið sundlaugarinnar . Skipulagsnefnd setti sér það markmið að deiliskipulag verði það vel komið á veg að hægt verði að halda kynningu um það fyrir íbúa í febrúar . 2 . Umsókn um breytingu á skipulagi í Vaðlabyggð dags. 15.09.2010 . Skipulagsnefnd leggur til við sveitarstjórn að erindinu verði hafnað . Tillagan er ekki í samræmi við stefnu sveitarstjórnar um byggðina á svæðinu og eiginleika hennar . Starfseminni gæti fylgt meiri umferð og ónæði en gera má ráð fyrir í einbýlishúsabyggð . 3 . Erindi um byggingu einbýlishúss í landi Sunnuhlíðar dags. 28.09.2010 . Skipulagsnefnd tekur jákvætt í erindið fyrir sitt leyti og telur framkvæmdina rúmast innan skilmála gildandi aðalskipulags . Jóni Hróa falið hafa samráð við Skipulagsstofnun varðandi rétt skipulagsferli . a . 12. fundargerð samvinnunefndar um svæðisskipulag Eyjafjarðar . Kynnt . b . 13. fundargerð samvinnunefndar um svæðisskipulag Eyjafjarðar . Kynnt .